Amper stemning da Labour diskuterte mistillit mot Corbyn
Parlamentsmedlemmene i britiske partiet er mandag kveld samlet i det første gruppemøte etter at britene fredag stemte for å gå ut av EU. Et stort flertall av partiets skyggeregjering har allerede trukket seg i protest mot leder Jeremy Corbyn. Ifølge flere britiske medier var stemningen på møtet svært opphetet. BBCs politiske reporter melder på Twitter at hun kan høre roping fra møterommet, og at Corbyn-støttespiller John McDonnell så svært sint ut da han kom ut av møterommet. VG DIREKTE: Angela Merkel nekter å ha uformelle samtaler med David Cameron Etter at resultatet av folkeavstemningen om Storbritannias tilknytning til EU ble klart, har kritikken haglet mot Labour-leder Jeremy Corbyn. Partilederen blir beskyldt for å ha gjort en halvhjertet jobb med å overbevise arbeiderpartivelgerne om at Storbritannia har det best i EU.På det over to timer lange gruppemøtet skal partileder Corbyn ha sagt at han ikke kommer til å trekke seg, og at han er den riktige til å lede partiet til valgseier, ifølge The Guardian. Britiske medier spekulerer nå i om det kan bli skrevet ut nyvalg i Storbritannia allerede sent på høsten eller på nyåret i 2017, etter at statsminister David Cameron fredag morgen kunngjorde at han trekker seg. Et flertall av parlamentsmedlemmene er for at Storbritannia fortsatt skal være medlem i EU. I forkant av et nyvalg må politikerne flagge hvordan de vil håndtere folkets krav om utmelding av unionen. Men Corbyn må bruke det neste døgnet på å samle støtte for å få fortsette som Labours statsministerkandidat. Ifølge BBC, kommer parlamentsmedlemmene til å votere over et mistillitsforslag mot Labour-lederen i et hemmelig valg som skal holdes en gang mellom klokken ti og fire i morgen. For å felle partilederen, trenger opprørerne i Labour å samle støtte fra minst 51 representanter, skriver The Guardian mandag kveld. Les her: Derfor er Corbyn svekket En talsmann for Corbyn sa til BBC rett etter at møtet var over i halv ni-tiden mandag kveld, at Corbyn kommer til å fortsette som partileder inntil det kommer en formell motkandidat. Ifølge lekkasjer fra møter gjengitt av BBC på Twitter, skal flere parlamentsmedlemmer ha kritisert Crobyn for ikke å ta ansvar for at britene stemte for å forlate EU. Labour drev valgkamp for å bli i unionen. Opprøret mot Corbyn startet lørdag, da skyggeutenriksminister Hillary Benn, ifølge den britiske avisen Observer, skal ha ringt rundt til flere Labour-medlemmer for å overbevise dem om å støtte hans krav om at Corbyn må gå av som partileder. Corbyn svarte med å gi Benn sparken.Etter det har 18 av ministrene i Corbyns skyggeregjering gått av, ifølge flere britiske medier: • Angela Eagle: Talskvinne for næringsliv og innenrikssaker. «Flere av våre velgere kjøpte argumentasjonen til høyrefløyen, fordi du argumenterte kun halvhjertet for å bli i EU.» • Lord Falconer: Talsmann for justissaker. Har ikke publisert sitt avskjedsbrev. Nær alliert av tidligere Labour-leder og statsminister Tony Blair. Tidligere Labour-leder og statsminister i Storbritannia, Tony Blair, advarte Labour mot å velge Corbyn for ett år siden. Blairs kritikk kan du lese her . • Seema Malhotra: Talskvinne for finanssaker. «Under din ledelse vil vi ikke klare å gjenopprette tillit til partiet.» • Heidi Alexander: Talskvinne for helsesaker. «Vi trenger en ny leder dersom vi skal danne en ny regjering.» • Lucy Powell: Talskvinne for utdanning. «Jeg har ikke tillit til at du klarer å holde partiet sammen.» Les også: Dette er Jeremy Corbyn • Owen Smith: Talsmann for arbeid- og pensjonsspørsmål. «Det er svært bekymringsfullt å se hvordan du ikke har klart å holde skyggeregjeringen sammen.» • Maria Eagle: Talskvinne for kultursaker. • Lisa Nandy: Talskvinne for energisaker. «Opprøret går ut over den tradisjonelle høyre- venstre-aksen.» • Lilian Greenwood: Talskvinne for transportsaker. «Jeg tror ikke Jeremy har lederegenskapene som partiet trenger.» • Vernon Coaker: Talsmann for Nord-Irland. «Partiet må nå samles om en ny leder.» • Ian Murray: Talsmann for Skottland. «Han kan ikke lede Labour frem til et nytt valg, fordi det er usannsynlig at han kommer til å vinne.» • Nia Griffith: Talskvinne for Wales. «Partiet trenger en ny leder.» • Kerry McCarthy: Talskvinne for miljø. «Partiet trenger en ny leder som kan styre gjennom den svært vanskelige perioden vi står foran.» • Kate Green: Talskvinne for likestilling. «Den viktigste utfordringen partiet står overfor, er å komme opp med det lederskapet landet trenger.» • Gloria De Piero: Talskvinne for unge. «Jeg tror ikke du klarer å vinne et nasjonalt valg.» • Luciana Berger: Talskvinne for mental helse. «Vi trenger en leder som kan samle partiet.» • Karl Turner: Riksadvokat i skyggekabinettet. «Etter resultatet i folkeavstemningen, trenger landet en sterk leder.» • John Healey: Talsmann for boligsaker. «Corbyn er åpenbart ikke beredt til å takle den usedvanlig sterke usikkerheten og mangel på regjeringsledelse som nå har oppstått.» I tillegg til dette har flere profilerte Labour-parlamentarikere trukket seg i protest mot Corbyn.Det britiske opposisjonspartiet former en såkalt skyggeregjering, som i praksis består av talspersoner for de enkelte saksområdene. Åtte av skyggeministrene som opprinnelig ble utnevnt av Corbyn, fortsetter under partilederen. I tillegg utnevnte Corbyn mandag en ny gruppe med 11 nye skyggeministre. Flere poster står fortsatt uten talsperson. Etter møtet talte en av Corbyns støttespiller, John McDonnell, til demonstrantene. – Det vi har sett de siste dagene, er et lite antall parlamentsmedlemmer som forsøker å undergrave den demokratiske beslutningen til partimedlemmer og fagforeningsmedlemmer. La meg gjøre det klinkende klart: Jeremy Corbyn skal ikke gå av. Han fortsetter. Parlamentsmedlemmer som er uenig med Jeremy og hans politikk, bør vurdere om de skal ta gjenvalg, sa McDonnell til demonstrantene.
Etter et svært ampert gruppemøte i britiske Labour, nekter Jeremy Corbyn å gi etter for press om å gå av som leder for det britiske arbeiderpartiet.